དེར་བརྟེན་དབུ་མའི་ལམ་ལ་རྒྱལ་སྤྱིའི་ཐོག་ནས་རྒྱབ་སྐྱོར་གྱི་གནས་སྟངས་གང་འདྲ་ཡོད་པ་ང་ཚོ་ཚང་མས་གང་ཙམ་ཤེས་ཀྱི་ཡོད།ང་རང་ཡང་ལས་དོན་དངོས་ཀྱི་ཐོག་འགན་ཁུར་མྱོང་མཁན་ཞིག་ཡིན།རྒྱལ་སྤྱིའི་ཐོག་གི་གཞུང་དང་གྲོས་ཚོགས།དེ་བཞིན་ཆབ་སྲིད་ཀྱི་ནུས་པ་ལྡན་པའི་གང་ཟག་མང་པོ་ཞིག་གིས་གནས་ལུགས་རྒྱུ་མཚན་མཐོང་བའི་སྒོ་ནས་རྒྱབ་སྐྱོར་བྱས་པ་མ་ཟད།ལས་དོན་འདི་བཞིན་དོན་འབྲས་སོན་པ་ཡོང་ཆེད་ཐད་ཀར་ལས་དོན་ནང་མཉམ་ཞུགས་ཀྱང་གནང་གི་ཡོད།དཔེར་ན།ཨ་རིའི་གཞུང་ལྟ་བུར་མཚོན་ན།ལོ་མང་སྔོན་ནས་བོད་རྒྱའི་དཀའ་ངལ་སེལ་ཆེད་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་ནས་འདོན་གནང་མཛད་པའི་ཐབས་ལམ་དེར་རྒྱབ་སྐྱོར་ཡོད་པ་མ་ཟད།ལྷག་པར་དུ་ཕྱི་ལོ་༢༠༡༡ལོར་༧གོང་ས་༧སྐྱབས་མགོན་ཆེན་པོ་མཆོག་དང་ཨ་རིའི་སྲིད་འཛིན་ཨོ་བྷ་མ་རྣམ་གཉིས་མཇལ་འཕྲད་གནང་རྗེས་ཨ་རིའི་ཕོ་བྲང་དཀར་པོ་ནས་གཞུང་འབྲེལ་གསལ་བསྒྲགས་སྤེལ་བའི་ནང་དབུ་མའི་ལམ་དངོས་སུ་གསལ་སྟོན་གནང་སྟེ་ཆེས་བསྟོད་དང་རྒྱབ་སྐྱོར་ཡོད་པའི་གནས་ཚུལ་ཁ་གསལ་བཀོད་ཡོད།